Creatii literare - CORNEL BALABAN

CORNEL BALABAN

Poetul Cornel Balaban s-a născut în 09.09.1937 în satul Toderiţa, comuna Mândra din fostul Judeţ Făgăraş, actualmente Judeţul Braşov.

A debutat în anul 1953 în ziarul „Drum Nou” din Braşov.

De atunci a publicat constant de-a lungul timpului în diverse publicaţii cum ar fi: Flacăra (Adrian Păunescu), Săptămâna (Eugen Barbu), Luceafărul, Lumină Lină din USA, Cetatea lui Bucur, Chronos, Colţul Chiliilor din Zărneşti, Claviaturi, ambele din Braşov, Destine etc, precum şi în mai multe Antologii

În anul 1997 a publicat volumul de poezii «Drumul Cuvintelor», urmat de volumele «Cine eşti tu», «Castele de nisip», «Lacrima de Lut», «Vremuri» şi «Răstigniri de Anotimpuri».

Domnul Cornel Balaban este, de acum, un creator binecunoscut în cercurile culturale bucureştene, autor a 7 volume de versuri, scrise cu talent şi îndemânare. Specificul acestui poet constă în modul de abordare al cuvântului care sugerează un mod de gândire lirică specifică unei poezii de bună factură. Farmecul textelor sale constă în asocierile antitetice: bucurie/tristeţe, elan/melancolie. Are un talent nativ, simţ al ritmului şi armonie a cuvintelor, ceea ce-l face un poet promiţător, bine ancorat în arta sa.

SINGURĂTATE

Singurătatea-i o poveste

Se vindecă c-un singur leac

Ia-ţi o nevastă, te păzeşte

Şi nu mai poţi să-ţi faci de cap

Când singur eşti, nu se mai poate

Îţi ţin pereţii de urât,

Eşti cotropit de gânduri poate

Sătul de viaţă până-n gât

Ea te mai ceartă, nu îţi place

E-un adevăr subînţeles,

Nu-i spui, de vrei să fie pace

Şi ai iubire de cules

Adam şi Eva nu regretă,

Că deportaţi de Dumnezeu,

Lasă urmaşi pe o planetă

Pe care m-am născut şi eu

CĂSNICIA

Când căsnicia de la caznă vine

Şi viaţa conjugală de la jug

E clar că situaţia nu convine,

Un bou şi-o vacă tot se mai împung

Bou-i mai tare, trage mai cu sete,

Dar vaca mai rămâne înapoi,

Vine o vreme, trebuie să fete

Iar laptele desigur îl bem noi

C-o glumă, o aluzie ciudată,

O comparaţie sigur fără sens,

Cine o spune a avut vreodată

O căsnicie care nu a mers

Că vaca doar cu vaca e în jug,

Şi boul cu un bou, atunci când merge

Şi rumegă în doi când trag la plug,

Dar ce fac ei, un bou nu înţelege

PE STRADA MEA DE ALTĂDATĂ

Pe strada mea de altădată

Frumoasă ca un vis frumos,

Măicuţa mea, o mândră fată,

Se mărita cu Făt-Frumos

Cu dragoste, speranţe bune,

Sorocul lumii de iubire,

Atunci eu am venit pe lume,

Cu primul plânset dam de ştire

E mult de-atunci nu i-am uitat

De ei mi-aduc mereu aminte,

Lângă biserică, în sat,

E cimitirul cu morminte

Dar când rămâi fără părinţi

Eşti ca pământul, fără soare,

Doar gena lor ai, o simţi

Şi dragostea de ei nu moare

VREMI

Băcanu-ţi da pe datorie,

Pescarul îţi bătea în poartă,

Erai mai sigur pe simbrie

Şi pe avere şi pe soartă

Veneau oltenii-n Chirigiu

Să se cunoască neam cu neam

Şi chiar pe jos din Târgu-Jiu,

Ca să muncească pe un ban

Cuvântul dat era cuvânt,

Orice-ţi luai pe veresie,

Chiar şi o palmă de pământ

Să-ntemeiezi gospodărie

Cuvântul azi valoare n-are

Chiar şi înscrisu-i măsluit,

Mai singur este fiecare

Şi de nevoi mai obidit

PESTE AMINTIRI UITĂRILE SE CERN

Peste amintiri uitările se cern,

Speranţele devin iluzii parcă,

Din depărtări auzi cum se aştern

Ca stratul îngheţat de promoroacă

Unii s-au dus ca să câştige un ban,

Pe alt meridian s-au risipit,

Alţii promit în fiecare an

Că se întorc, dar nu au mai venit

Iar alţii pe lume au plecat,

Nu ştiu pe unde au ajuns acum,

O lacrimă atunci am lăcrămat

Şi nu mai am prieten cui să-i spun

Iar dacă ai ajuns pensionar

Şi cer răsplată timpului prezent

Mereu rămâi cu ochii-n calendar

Că vremilor le eşti indiferent

TOAMNA

E toamnă iară, pleacă cocorii,

Stoluri grăbite la randes-vous,

Peste câmpie se-adună norii

Şi plouă-ntruna, cât nu vrei tu

Foşnet de frunze, galbene trestii

În umbra serii par de mahon,

Suliţi înfipte de călăreţii

Porniţi la luptă cu Macedon

O zi de vară în miez de toamnă

Aş vrea să vină mereu, mereu

Tu eşti cocorul iubită doamnă,

Aduci primăvara-n sufletul meu

Contents